Document ID: 32014D0209

KOMMISSIONENS AFGØRELSE
af 20. marts 2014
om ækvivalens mellem kategorier af kørekort
(meddelt under nummer C(2014) 1625)
(EØS-relevant tekst)
(2014/209/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2006/126/EF af 20. december 2006 om kørekort (1), særlig artikel 13, stk. 1, og
ud fra følgende betragtninger:
(1)
I henhold til direktiv 2006/126/EF skal alle kørekort, som udstedes af medlemsstaterne, anerkendes gensidigt, herunder også kørekort, der er udstedt inden den dato, hvorfra princippet om gensidig anerkendelse skal anvendes.
(2)
Princippet om gensidig anerkendelse af kørekort omfatter fuld anerkendelse af alle rettigheder, som en kørekortindehaver er blevet tildelt i henhold til nationale bestemmelser, der var gældende på tidspunktet for tildelingen.
(3)
Direktiv 2006/126/EF forpligter medlemsstaterne til at skabe ækvivalens mellem køretøjskategorierne i de kørekort, der er udstedt før gennemførelsen af direktivet, og de køretøjskategorier, der er defineret i direktivets artikel 4. Kommissionen skal godkende disse ækvivalensregler på en retligt bindende måde.
(4)
Som følge af Kroatiens tiltrædelse af Den Europæiske Union bør kørekort udstedt af dette land inkluderes i de tabeller over ækvivalens, der er fastsat i Kommissionens afgørelse 2013/21/EU (2).
(5)
Efter vedtagelsen af afgørelse 2013/21/EU har Tjekkiet, Tyskland, Grækenland, Italien, Slovenien og Sverige meddelt, at de har foretaget korrektioner af de ækvivalenser, der er godkendt herved.
(6)
Afgørelse 2013/21/EU bør derfor ophæves -
VEDTAGET DENNE AFGØRELSE:
Artikel 1
Denne afgørelse finder anvendelse på alle gyldige kørekort udstedt i medlemsstaterne, som er i omløb.
Artikel 2
Tabellerne over ækvivalenser mellem kategorier af kørekort, som er udstedt i medlemsstaterne forud for gennemførelsen af direktiv 2006/126/EF, og de harmoniserede kategorier af kørekort, der er defineret i artikel 4 i direktiv 2006/126/EF, er opstillet i bilaget til denne afgørelse.
Artikel 3
1. De kategorier af kørekort, der er udstedt inden gennemførelsen af direktiv 2006/126/EF, berettiger indehaveren til at føre køretøjer i de tilsvarende kategorier, som beskrevet i bilaget til denne afgørelse, uden ombytning af kørekortet. Der kan gælde visse begrænsninger, som er angivet i de relevante tilfælde i bilaget til denne afgørelse.
2. Ved ombytning af et kørekort til et kørekort efter EU-modellen som beskrevet i bilag I til direktiv 2006/126/EF, tildeles de ækvivalente rettigheder som beskrevet i bilaget til nærværende afgørelse.
3. Koderne, som angiver begrænsninger i tilsvarende rettigheder, er harmoniserede EU-koder som specificeret i bilag I til direktiv 2006/126/EF.
4. Princippet om gensidig anerkendelse som fastsat i artikel 2, stk. 1, i direktiv 2006/126/EF gælder ikke for nationale kategorier af kørekort.
Artikel 4
Afgørelse 2013/21/EU ophæves med virkning fra datoen for nærværende afgørelses ikrafttræden.
Artikel 5
Denne afgørelse er rettet til medlemsstaterne.
Udfærdiget i Bruxelles, den 20. marts 2014.

Labels: 7
8
18
15